Hajšelová, Petra, poslankyňa NR SR (2022-03-16):
Ďakujem pekne za slovo, pán predsedajúci. Vážené kolegyne poslankyne, kolegovia poslanci, predtým, ako prednesiem pozmeňujúci a doplňujúci návrh, najprv ho zdôvodním v krátkosti. Dôvodom je odborná, obdobná príprava ustanovenia na projektový zámer pri čerpaní eurofondov v novom programovacom období. Výzva na predkladanie projektových zámerov je možnosťou, ktorú poskytovateľ môže, ale nemusí využiť s ohľadom na charakter podporovaných projektov, časové možnosti, ako aj administratívnu náročnosť vypracovávania žiadostí. Projektové zámery majú potenciál prispieť k efektívnejšiemu výberu žiadostí v niektorých prípadoch a zároveň umožnia žiadateľom na základe záverov uvedených v hodnotiacej správe zvážiť následné zapojenie sa do výzvy predložených žiadostí. Posudzovanie projektových zámerov by malo byť zjednodušené do najväčšej možnej miery, a teda nemá byť ani z vecného, obsahového hľadiska procesom podobnej náročnosti, ako je samotné konanie o žiadosti. Je potrebné obsah výzvy na posudzovanie projektových zámerov čo najviac zjednodušiť a zacieliť na účel, pre ktorý poskytovateľ pristúpil k využitiu tohto inštitútu. Teraz pristúpim k čítaniu pozmeňujúceho a doplňujúceho návrhu. Pozmeňujúci a doplňujúci návrh poslancov Národnej rady Slovenskej republiky Petry Hajšelovej, Jozefa Lukáča, Evy Hudecovej, Jany Žitňanskej, Vladimíra Ledeckého a Michala Šipoša k návrhu poslancov Národnej rady Slovenskej republiky Jozefa Lukáča, Petry Hajšelovej a Jany Žitňanskej na vydanie zákona, ktorým sa dopĺňa zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov, tlač 826. Bod 1 pozmeňujúceho a doplňujúceho návrhu: „1. v § 2 písmeno d) znie: „d) žiadateľom osoba, ktorá žiada o poskytnutie prostriedkov mechanizmu alebo predkladá projektový zámer,“.“ Doterajšie body sa primerane prečíslujú. Bod 2 pozmeňujúceho a doplňujúceho návrhu, citujem, čl. I bod 1 znie: „1. V § 4 ods. 3 písm. g) sa za slová „podľa § 15 (ďalej len „výzva“)“ vkladá čiarka a slová „výzvu na predkladanie projektových zámerov podľa § 15a“.“ Bod 3 pozmeňujúceho a doplňujúceho návrhu. Čl. I bod 2 znie: „2. Za § 15 sa vkladá § 15a, ktorý vrátane nadpisu znie: „§ 15a Výzva na predkladanie projektových zámerov (1) Vykonávateľ môže so súhlasom národnej implementačnej a koordinačnej autority pred vyhlásením výzvy vyhlásiť výzvu na predkladanie projektových zámerov, ak je to vhodné alebo potrebné s ohľadom na princíp hospodárnosti a princíp efektívnosti. (2) Vykonávateľ vyhlasuje výzvu na predkladanie projektových zámerov jej zverejnením na svojom webovom sídle po jej predchádzajúcom písomnom schválení národnou implementačnou a koordinačnou autoritou. (3) Projektovým zámerom je súhrn informácií o plánovanom použití prostriedkov mechanizmu v prípade schválenia žiadosti o prostriedky. (4) Vo výzve na predkladanie projektových zámerov vykonávateľ vymedzí rozsah požadovaných informácií o projektovom zámere. Z projektového zámeru musí byť zrejmé, najmä kto predkladá projektový zámer a aký je účel použitia prostriedkov mechanizmu. Na obsah výzvy na predkladanie projektových zámerov sa primerane použijú ustanovenia § 15 ods. 3 až 5. (5) Výzva na predkladanie projektových zámerov a výzva nesmú byť v rozpore. (6) Závery posúdenia projektového zámeru uvedie vykonávateľ v hodnotiacej správe, ktorá obsahuje informáciu o tom, či projektový zámer spĺňa alebo nespĺňa podmienky určené vo výzve na predkladanie projektových zámerov; hodnotiaca správa môže obsahovať odporúčania pre žiadateľa vo vzťahu k žiadosti o prostriedky. Vykonávateľ zašle hodnotiacu správu žiadateľovi. (7) Vykonávateľ môže vo výzve určiť povinnosť predložiť hodnotiacu správu ako inú podmienku poskytnutia prostriedkov mechanizmu podľa § 15 ods. 5 písm. c).“.“ Bod 4 pozmeňujúceho a doplňujúceho návrhu. Čl. I sa dopĺňa bodmi 3 a 4, ktoré znejú: „3. V § 24 ods. 2 sa slová „z prípravy výzvy“ nahrádzajú slovami „z prípravy výzvy na predkladanie projektových zámerov, z posudzovania projektového zámeru, z prípravy výzvy“. 4. V § 24 ods. 6 písm. a) sa za slová „z činností pri“ vkladajú slová „príprave výzvy na predkladanie projektových zámerov, posudzovaní projektového zámeru,“.“ Zároveň vynímam 2. bod zo spoločnej správy na osobitné hlasovanie. Ďakujem. Skončila som.